Ažvinčių girios botaninis-zoologinis draustinis

Ažvinčių girios botaninis-zoologinis draustinis – saugoma gamtos teritorija rytų Lietuvoje, Ignalinos rajone, Aukštaitijos nacionalinio parko šiaurės rytinėje dalyje, tarp Kazitiškio ir Ažvinčių. Apima dalį Ažvinčių girios į rytus nuo Ažvinčių gamtinio rezervato. Saugomos Rytų Aukštaitijai būdingos miško biocenozės su retųjų rūšių augalų ir gyvūnų bei daugiau nei 60 apyrečių jų rūšių buveinėmis. Draustinyje pastebėtos 23 retųjų augalų ir 33 retųjų gyvūnų rūšys.Ažvinčių girios botaninis-zoologinis draustinis, Saugomų teritorijų valstybės kadastras. Nuoroda tikrinta 2025-03-22.

Beveik visą draustinio plotą dengia miškas, yra nedidelių pelkių, teka Ažvintės ir Serbentinio upeliai. Šiaurinėje dalyje yra valstybės saugomas Trakų, Ažvinčių pilkapynas (vadinamas Švedkapiais).

1948 m. medžioklės ištekliams išsaugoti ir atkurti įsteigtas Užvinčių girios medžioklės rezervatas. 1951 m. atliekant rezervatų reformą, panaikintas, jo vietoje įkurtas medžioklės ūkis. Rimčiau gamtosauga susirūpinta XX a. šeštojo dešimtmečio pabaigoje, priėmus pirmąjį gamtos apsaugos įstatymą.Lietuvos saugomos teritorijos, VSTT, Vilnius, 2019 m., p. 11. Nuoroda tikrinta 2025-03-22. 1960 m. šalia Ignalinos kraštovaizdžio draustinio įsteigtas Ažvinčių botaninis-zoologinis draustinis kurtiniams, kai kurių rūšių ereliams, juodiesiems gandrams, lūšims ir kitoms retoms gyvūnijos rūšims apsaugoti. Draustinis buvo 42 km² ploto, apėmė 34 Ažvinčių girios kvartalus. Įkūrus Lietuvos TSR nacionalinį parką (dabar Aukštaitijos nacionalinis parkas), draustinis pateko į jo teritoriją.Aukštaitijos nacionalinis parkas švenčia gimtadienį, Aukštaitijos nacionalinio parko ir Labanoro regioninio parko direkcija, 2022-03-29. Nuoroda tikrinta 2025-03-22.

 Šaltiniai 

Kategorija:Lietuvos botaniniai draustiniai
Kategorija:Lietuvos zoologiniai draustiniai